

ΣΥΝΔΕΣΜΟΣ ΦΙΛΟΛΟΓΩΝ ΠΕΡΙΟΧΗΣ ΠΑΤΡΩΝ 6 Φεβρουαρίου 2018 Ιανουαρίου 2018

Ανθείας 214, 26332 Πάτρα τηλ. 2610 317147,

 6946800141

e-mail: sfpatras@gmail.com/

mpsachou@gmail.com

Αγαπητές, Αγαπητοί Συνάδελφοι,

**Ο Σύνδεσμος Φιλολόγων Πατρών**, στο πλαίσιο των δράσεών του, διοργανώνει και φέτος, για **τρίτη συνεχή χρονιά, Λογοτεχνικό- Καλλιτεχνικό διαγωνισμό μεταξύ των μαθητριών και των μαθητών Γυμνασίων και Λυκείων της πόλης μας** **και της ευρύτερης περιφέρειας, υπό την αιγίδα της Περιφερειακής Διεύθυνσης Π/βθμιας και Δ/βθμιας Εκπ/σης Δυτικής Ελλάδας (Πάτρα 2/2/2018 Αρ. Πρωτ. Φ.13/ΚΔ/1059 ) και με την υποστήριξη της Διεύθυνσης Δευτεροβάθμιας Εκπαίδευσης Αχαΐας/ Πολιτιστικά θέματα (Αρ. Πρωτ. 1740/7-2-2018),** στοχεύοντας στην καλλιέργεια της δημιουργικής έκφρασής τους και στην παιδευτική αγωγή που προσφέρει η τέχνη με όλες της τις μορφές.

Ειδικά για τη φετινή χρονιά και με αφορμή την έναρξη λειτουργίας της *Στέγης Γραμμάτων Κωστής Παλαμάς* στο σπίτι που γεννήθηκε ο μεγάλος ποιητής στην πόλη μας, ένα πολιτιστικό γεγονός εξαιρετικής σημασίας για την ουσιαστικότερη γνωριμία και των νεότερων γενεών με το πολυδιάστατο παλαμικό έργο, αποφασίσαμε να τους δώσουμε βήμα δημιουργικής γραφής και καλλιτεχνικής έκφρασης με θέμα **:**

**« Το σπίτι που γεννήθηκα . . .»**

αφορμώμενοι από το ομότιτλο ποίημα του Παλαμά  «Το σπίτι που γεννήθηκα»( Τα Παράκαιρα (1918) /Κωστής Παλαμάς, Άπαντα, τ. Ζ΄, Μπίρης, Αθήνα χ.χ., σ. 253-254]

*Το σπίτι που γεννήθηκα κι ας το πατούν οι ξένοι
στοιχειό είναι και με προσκαλεί· ψυχή, και με προσμένει.

Το σπίτι που γεννήθηκα, ίδιο στην ίδια στράτα
στα μάτια μου όλο υψώνεται και μ' όλα του τα νιάτα.

Το σπίτι, ας του νοθέψανε το σχήμα και το χρώμα·
και ανόθευτο κι αχάλαστο, και με προσμένει ακόμα.*

… … … … … … … … … … … … … … … … … … … … … … …

Γνωρίζοντας στους μαθητές και στις μαθήτριές μας το ποίημα του Κ. Παλαμά, μια καλή αφορμή για να ανατρέξουν στο έργο του, επιδιώκουμε να ευαισθητοποιήσουμε την εφηβική σκέψη και φαντασία για την ιδιαίτερη σημασία που έχει στη ζωή κάθε ανθρώπου ο γενέθλιος τόπος του, όπως αυτός γίνεται αντιληπτός για τον καθένα, μέσα από τις γεωγραφικές του συνιστώσες, τη συμβολή των προσωπικών βιωμάτων ή τις συμβολικές του προεκτάσεις. Εμπνεόμενοι από το ποίημα του Κ. Παλαμά ή συνδιαλεγόμενοι μαζί του θα έχουν την ευκαιρία να εκφραστούν δημιουργικά με όποιον τρόπο επιλέξουν για να καταθέσουν το δικό τους, προσωπικό βίωμα και αίσθημα για ό,τι σημαίνει για αυτούς το *Σπίτι που γεννήθηκαν…*

Στόχος μας δεν είναι μια ανταγωνιστική διαδικασία, αλλά μια ευκαιρία να εκφράσουν με τον δημιουργικό τους λόγο κάθε μορφής (ποίημα, διήγημα, παραμύθι, φωτογραφία, εικαστικό έργο/αφίσα, μουσική σύνθεση, video ) τις σκέψεις και τις επιθυμίες τους.

Ειδικότερα:

**Οι μαθητές που επιθυμούν μπορούν να συμμετάσχουν με:**

**Α. Ένα έως τρία ( 1- 3) ποιήματα, που δεν πρέπει να υπερβαίνουν τις 600 λέξεις (2 σελίδες Α4) ή ένα διήγημα ή ένα παραμύθι (όχι παραπάνω από 2000 λέξεις /4 σελίδες Α4).**

**Β. Εικαστικό έργο ή αφίσα που πρέπει να έχει διαστάσεις 21Χ29cm (Α4) και μπορεί να χρησιμοποιηθεί για τη δημιουργία του οποιαδήποτε τεχνική και υλικά (π.χ. ακουαρέλα, τέμπερα, παστέλ, κολλάζ, κ.α.).**

**Γ. Φωτογραφίες, το ανώτερο 3 (τρεις), ασπρόμαυρες ή έγχρωμες, διαστάσεων 13Χ18cm περίπου, σε ανάλυση 300dpi, με τα αρνητικά τους άκοπα ή σε CD-ROM αν είναι ψηφιακές, οι οποίες πρέπει να υποβληθούν εκτυπωμένες, μέσα σε φάκελο Α4.**

**Δ. Έργα ψηφιακής τεχνολογίας ( video) διάρκειας 3 περίπου λεπτών,**

**E.** **Mουσική σύνθεση- τραγούδι.**

Πάνω σε κάθε έργο ή στην πίσω πλευρά για τα εικαστικά θα πρέπει να αναγράφεται το **ψευδώνυμο του διαγωνιζομένου**, ενώ **όλα τα έργα θα πρέπει να συνοδεύονται και από ένα φάκελο όπου εσωκλείονται το ονοματεπώνυμο του/της μαθητή /τριας που συμμετέχει, το σχολείο, η τάξη, η διεύθυνση και το τηλέφωνο ή ηλεκτρονική του διεύθυνση.** Τα λογοτεχνικά έργα θα πρέπει να είναι **γραμμένα στον υπολογιστή** και να αποσταλούν σε **τρία αντίτυπα** και σε **ηλεκτρονική μορφή**. Τα έργα ψηφιακής τεχνολογίας και η μουσική σύνθεση πρέπει να αποσταλούν **ηλεκτρονικά,** αλλά και σε **CD**, **με ψευδώνυμο** και **με συνοδευτικό φάκελο όπου θα αναφέρονται όλα τα στοιχεία του μαθητή ή της ομάδας των μαθητών που θα συνεργαστούν για το έργο.**

Οι ενδιαφερόμενοι που θα λάβουν μέρος στο διαγωνισμό θα πρέπει να αποστείλουν τα έργα τους το αργότερο μέχρι το **Σάββατο, 31 Μαρτίου 2018** στη Διεύθυνση: **Σύνδεσμος Φιλολόγων Περιοχής Πατρών, Ανθείας 214, 26332 Πάτρα, υπ΄όψιν Μ. Ψάχου.** Για περισσότερες πληροφορίες στα τηλ. **2610 317147/ 6946800141** ή μέσω του **e-mail:** sfpatras@gmail.com/mpsachou@gmail.com.

Αρμόδια επιτροπή, η οποία θα ανακοινωθεί στο προσεχές διάστημα, θα αξιολογήσει την προσπάθεια όλων των συμμετεχόντων και θα απονείμει τιμητικούς, αναμνηστικούς τίτλους. Παράλληλα, τα έργα των μαθητών/τριών θα παρουσιαστούν από μέλη της επιτροπής του διαγωνισμού και τους ίδιους τους μαθητές σε ειδική εκδήλωση-αφιέρωμα που θα πραγματοποιήσει ο Σύνδεσμός μας.

**Αγαπητές, Αγαπητοί Συνάδελφοι, η βοήθειά σας είναι πολύτιμη για την πραγματοποίηση του Διαγωνισμού. Σας καλούμε, όπως και τις προηγούμενες χρονιές, να ενθαρρύνετε τις μαθήτριες και τους μαθητές σας να συμμετάσχουν στην όμορφη γιορτή της λογοτεχνικής και καλλιτεχνικής δημιουργίας.**

Με εκτίμηση

Εκ μέρους του Δ. Σ. του Συνδέσμου Φιλολόγων Πατρών

 Μαρία Ψάχου